Facundo Pellistri

Facundo Pellistri Rebollo (sündinud 20. detsembril 2001 Montevideos) on Uruguay jalgpallur, kes mängib parem äärepoolkaitsjana Kreeka kõrgliigaklubis Panathinaikόs ja Uruguay jalgpallikoondises.

Ta sündis Uruguay pealinnas Montevideos Hispaania ja Itaalia päritolu perekonnas.

2012. aastal liitus ta kodulinnaklubiga Peñarol, mille põhimeeskonnas debüteeris ta Uruguay kõrgliigas 2019. aastal. Kohe esimesel aastal valiti Pellistri kõrgliiga sümboolsesse koosseisu.

2020. aasta oktoobris sõlmis ta viieaastase lepingu Inglismaa kõrgliigaklubiga Manchester United. Manchester Unitedis debüteeris Pellistri alles hooajal 2022/23. Enne seda oli ta kahel hooajal laenul Hispaania kõrgliigaklubis Deportivo Alavés. Manchester Unitedi põhikoosseisu liikmeks Pellistri ei kujunenud – ta sai kolme hooajal jooksul (2022–2025) klubi meeskonnas kirja 25 mängu, millest 13 Inglismaa kõrgliigas. Hooajal 2023/24 teises pooles oli ta laenul Hispaania kõrgliigaklubis Granada. Ta lõi Granadas mängides Hispaania kõrgliigas kaks väravat: 11. veebruaril FC Barcelona ja 28. aprillil Osasuna vastu, kuid Granada jäi liigas viimasele kohale ja langes esiliigasse.

2024. aasta augustis sõlmis ta nelja-aastase lepingu Panathinaikόsega. 

Uruguay jalgpallikoondises debüteeris Pellistri 27. jaanuaril 2022 MM-i valikmängus Paraguay vastu. Samal aastal kuulus ta Uruguay koondisse maailmameistrivõistlustel, kus ta pääses väljakule kõigis kolmes alagrupimängus.Facundo Pellistri. transfermarkt.com. Vaadatud 12.7.2025 Koondisekarjääri esimese värava lõi ta 5. juunil 2024 sõprusmängus Mehhiko vastu. 2024. aasta Copa América teises alagrupimängus lõi ta värava Boliivia vastu.

 Viited 

 Välislingid 
 Profiil PAE Panathinaikόse kodulehel

Kategooria:Uruguay jalgpallurid
Kategooria:Manchester United FC mängijad
Kategooria:Deportivo Alavési mängijad
Kategooria:Granada CF mängijad
Kategooria:PAE Panathinaikόse jalgpallurid
Kategooria:Premier League'i mängijad
Kategooria:La Liga mängijad
Kategooria:Sündinud 2001